सूर्य नेपाल गल्फ टुरको नयाँ सिजन आजदेखि
गोकर्ण गल्फ क्लबमा सेन्ट्रल ओपनको सुरुआतसँगै सोमबार सूर्य नेपाल गल्फ टुर २०१९–२० को सिजन प्रारम्भ हुँदै छ ।सिजनको पहिलो प्रतियोगिता चार दिन चल्नेछ, जसमा ७२ होलको प्रतिस्पर्धा हुनेछ ।
काठमाडौँ — गोकर्ण गल्फ क्लबमा सेन्ट्रल ओपनको सुरुआतसँगै सोमबार सूर्य नेपाल गल्फ टुर २०१९–२० को सिजन प्रारम्भ हुँदै छ ।सिजनको पहिलो प्रतियोगिता चार दिन चल्नेछ, जसमा ७२ होलको प्रतिस्पर्धा हुनेछ ।दुई चरण (३६ होल) को खेलपछि शीर्ष २१ प्रो र उत्कृष्ट तीन एमेच्योर ‘कट’ बनाएर फाइनल चरण प्रवेश गर्नेछन् । उपाधि होडमा उनीहरूले बाँकी ३६ होलमा प्रतिस्पर्धा गर्नेछन् ।नेपाल प्रोफेसनल गल्फर्स एसोसिएसन (एनपीजीए) का अनुसार सेन्ट्रल ओपनमा ४३ प्रो सहभागी छन् । नेपालको व्यावसायिक गल्फको घरेलु प्रतियोगितामा सबभन्दा धेरै प्रो (व्यावसायिक खेलाडी) ले प्रतिस्पर्धा गर्न लागेका हुन् । उनीहरूले ७ लाख रुपैयाँ पुरस्कारका लागि प्रतिस्पर्धा गर्नेछन् । फाइनल चरण प्रवेश गर्ने २१ प्रो नगद पुरस्कारका हकदार हुनेछन् । विजेताले १ लाख २५ हजार, उपविजेताले ८० हजार र तेस्रो हुनेले ५८ हजार हात पार्नेछन् । यो व्यावसायिक प्रतियोगितामा ११ एमेच्योर गल्फरले पनि आफ्नो क्षमता देखाउँदै छन् ।पछिल्लो सिजनका नम्बर १ प्रो भुवन नगरकोटी, नेपाली व्यावसायिक गल्फकै सर्वाधिक सफल खेलाडी शिवराम श्रेष्ठसहितलाई यसैपालि प्रो कार्ड लिएका शुक्रबहादुर राई, टंकबहादुर कार्कीले चुनौती दिन सक्नेछन् । विपिन तामाङ, भीमसेन चौलागाईं, सुनील केसी, विनोद लामा र कमल थापाको पनि व्यावसायिक गल्फमा पहिलो प्रतियोगिता यही सेन्ट्रल ओपन हुँदै छ । १३ औं दक्षिण एसियाली खेलकुद (साग) मा व्यक्तिगत र टिम स्पर्धामा गरी दुई स्वर्णपदक जितेका सुभाष तामाङले एमेच्योरतर्फ प्रतिस्पर्धा गर्दै छन् । एनपीजीएले सूर्य नेपाल गल्फ टुरको १२ औं सिजनमा कुल आठवटा प्रतियोगिता आयोजना गर्ने जनाएको छ । त्यसमा कुल पुरस्कार ५६ लाख ७५ हजार रुपैयाँ रहेको छ ।